रिव्यू: बाल हनुमान पर यूं तो तमाम एनिमेटिड कार्टून फिल्में बन चुकी हैं, लेकिन फिल्म की प्रड्यूसर-राइटर-डायरेक्टर रुचि नारायण ने एकदम अलग कहानी के साथ गर्मियों की छुट्टियों में बच्चों के मनोरंजन के लिए बढ़िया कोशिश की है। अगर आप बच्चों को मनोरंजन के बहाने खेल-खेल में कुछ संदेश भी देना चाहते हैं, तो यह फिल्म दिखाने ले जा सकते हैं। यकीन मानिए सलमान खान, रवीना टंडन, कुणाल खेमू, विनय पाठक, मकरंद देशपांडे, चंकी पांडे और जावेद अख्तर जैसे बड़े कलाकारों की आवाज में फिल्म के किरदार आपका यानी कि बड़ों का भी भरपूर मनोरंजन करेंगे। बीते साल बच्चों के लिए कई अच्छी डब हॉलिवुड फिल्में रिलीज हुई थीं, लेकिन इस बार हनुमान दा दमदार अकेली ही मैदान में है। जैसा कि फिल्म में हनुमान कहते भी हैं कि जहां ना पहुंचे सुपरमैन, वहां पहुंचे हनुमान। यह तो आपने पढ़ा या सुना ही होगा कि बचपन में हनुमान ने सूर्य को फल समझ कर निगल लिया था, जिसके बाद इंद्र ने उन पर वज्र से प्रहार किया था। इस एनिमेशन फिल्म की कहानी उस घटना के बाद से ही शुरू होती है, जब हनुमान अपने बहादुरी के किस्सों को भूलकर अपनी मां के आंचल में बचपन बिता रहे थे। उनकी मां अंजनी हनुमान को घर में दब्बू बनाकर रखती हैं। हनुमान के पिता केसरी घर लौटते हैं, तो देखते हैं कि उनका बेटा इतना डरपोक बन चुका है कि छोटे-छोटे कीड़ों से भी डरता है। एक दिन एक चक्रवात हनुमान को अपने माता-पिता से जुदा कर देता है और उसके बाद हनुमान निकल पड़ते हैं, अपने दमदार बनने के सफर पर। फिल्म में हनुमान के एक डरपोक बच्चे से दमदार बनने तक के मजेदार और रोमांचक सफर को दिखाया गया है। इंद्र के रोल में कुणाल खेमू ने मजेदार डबिंग की है, तो जंगल आजतक के रिपोर्टर पोपट तोते के रोल में हनुमान के कारनामों की लाइव रिपोर्टिंग करने वाले विनय पाठक की आवाज का जवाब नहीं। वहीं केसरी को आवाज देने वाले सौरभ शुक्ला ने हरियाणवी अंदाज में कमाल कर दिया। हनुमान की मां अंजनी के रोल को रवीना टंडन ने आवाज दी है। वहीं लंका के टूरिस्ट गाइड को चंकी पांडे ने मनोरंजक अंदाज में आवाज दी है। फिल्म में हनुमान के जंगली जानवरों के मुकाबले में हिस्सा लेने और खेल-खेल में सीखकर जीतने के सींस मजेदार हैं, तो जंगल के सीन भी बिग स्क्रीन पर काफी अच्छे लगते हैं। अपने साथी हनुमान की मदद के लिए जंगल की सेना के पहुंचने का सीन भी काफी मजेदार लगता है। इसके अलावा स्क्रीन पर सोने की लंका के सीन भी अच्छे लगते हैं। हनुमान चालीसा समेत फिल्म के बाकी गाने भी फिल्म की थीम को सपोर्ट करता है। अपनी सुपरहिट फिल्म बजरंगी भाईजान में बजरंगी के भक्त का किरदार निभा चुके सलमान खान को रुचि ने हनुमान के किरदार को आवाज देने के लिए अप्रोच किया, तो उन्होंने आश्चर्यजनक रूप से हां कर दी। हनुमान दा दमदार का ट्रेलर सलमान खान ने अप्रैल में हनुमान जयंती पर लॉन्च किया था। पहले यह फिल्म 19 मई को रिलीज होने वाली थी, लेकिन शायद फिल्म के निर्माता बच्चों की समर वेकेशन का इंतजार कर रहे थे। इसलिए उन्होंने फिल्म की रिलीज डेट चेंज करके 2 जून कर दी गई, जबकि सारे बच्चों की छुट्टियां पड़ जाती हैं। हनुमान के रोल में सलमान खान ने अपने फेमस डायलॉग मारे हैं। खासकर एक बार जो मैंने कमिटमेंट कर दी, तो मैं खुद की भी नहीं सुनता और मुझ पर एक अहसान करना कि मुझ पर कोई अहसान मत करना मजेदार लगते हैं। मजे की बात यह है कि यह इंग्लिश के शब्दों का यूज करने वाले मॉडर्न हनुमान की फिल्म है, जिससे बच्चे अपने आपको ज्यादा आसानी से कनेक्ट कर पाएंगे।